El DeltaChamber Music Festival s'apropa per primer cop al públic infantil amb un concert a Amposta. El certamen s'escampa per Amposta, Roquetes, Flix, Deltebre, Ulldecona i Horta de Sant Joan.
El Delta Chamber Music Festival, el festival internacional de música de cambra a les Terres de l'Ebre, s'ha apropat per primer cop al públic infantil amb un concert a Amposta. A través d'una actuació didàctica i teatralitzada, onze clarinetistes han descobert els secrets de la música als més menuts. Segons la codirectora del festival, Laura Ruiz, l'espectacle està pensat per al territori, amb intèrprets locals i un llibret inspirat en la zona. Amb aquesta voluntat, s'han preparat activitats en municipis de les quatre comarques ebrenques. El programa inclou altres novetats, com ara la fusió de música de cambra i veus, una proposta "exòtica" que clourà el certamen el 6 d'agost, després d'una desena de concerts i dos tallers professionals.